A Consellería de Medio Rural elaborou un documento para a primeira revisión do plan forestal de Galiza e até o 5 de outubro poden presentarse achegas ao mesmo. Como publicou este medio, o pasado mes de setembro unha serie de organizacións e entidades participaron nunha xuntanza na cal puxeron en común a súa interpretación do documento, acordando presentar o 3 de outubro un documento con alegacións conxuntas.

Esta cuarta feira, unha delegación compareceu en representación de máis de 70 entidades e colectivos para exixir a retirada do novo Plan Forestal. Nas súas alegacións exponen polo miúdo os argumentos para exixir esta retirada: entenden que o documento da Xunta abusa do enfoque forestalista, “abonda no fracaso do plan forestal de 1992” e fomenta cultivos enerxéticos e de madeira de baixo valor engadido.

A isto engaden que “entrega outras 35.000 hectáreas ao eucalipto” e que “esquece a conservación da diversidade ecolóxica e os usos ecosistémicos do monte”.

“O documento de Medio Rural ten unha visión unicamente forestalista e de incautación dos montes veciñais”, explicara Alfredo Pereira, presidente da Organización Galega de Comunidades de Montes, que enmarcaba a proposta da Xunta “na política nefasta para os montes que leva aplicando o PP nestes anos”. O presidente da Orgaccmm incide en que o documento para a primeira revisión do Plan Forestal “non é producto do consenso”, como anuncian desde a Xunta. Por iso, aquelas entidades e organización que acreditan noutro modelo para o monte galego, “multifuncional e sustentábel”, impulsen un grupo de traballo para construír unha alternativa ao plan forestal.

As entidades avalían convocar convocar unha manifestación para o 28 de outubro na defensa dun monte vivo, sostíbel e multifuncional.

Asinantes das alegacións: ADEGA, AGA, AGCT, AGROCUIR DA ULLOA, ALIBÓS, AMARELANTE, APDR, ARTEU, ASOCIACIÓN FROUMA, ASOPORCEL, ATENEO EUMÉS FERNÁN MARTÍS, ATRIFOGA, A ZARROTA, BANDULLO ECOLÓXICO, BÉTULA, BICO DE GRAO, A.C. BIDUEIRO, BOCA DE SAPO, BODEGA LÍQUIDO GALLAECIA SL, CARBALLO VIVO, CASA DO RÍO, CASA COLORIDA, CASTIÑEIRO E NOGUEIRA, CDR ANCARES, CHAO DE CASTRO-ALTAIR, CIG, CMVMC DE CUBELA, CONTIMUNDI E ROIS, CMVMC DE FROXÁN, CMVMC DE VILADESUSO, CMVMC VILAR DE RECONCO, COLECTIVO TERRA, COMANDO GHICHAS, COVA DO RAPOSO, CULTURA DO PAÍS, CYCLOWOOD, DATE, ENARBORAR O BOSQUE, ENXEÑERÍA SEN FRONTEIRAS, ERVA, A ESTRUGA, EQUO GALICIA, FACTORÍA DE IDEAS, FEG, FORO DO CAMIÑO, FORO ECOLÓXICO DE RIBEIRA, FRUGA, FUNDACIÓN EIRA, GENTALHA DO PICHEL, HIFAS DA TERRA, HORTAS DO VAL DE FEÁNS, ILLA BUFARDA, INSTITUTO DE ESTUDOS ULLOÁNS, KUNTERBUNT KLUGES DESIGN, LAGARES VIVO, MARIÑAPATRIMONIO, MILHULLOA, NATURVIVA, ORGACCMM, OVICA, PETÓN DO LOBO, PLATAFORMA SARRIANA POLO RÍO , POSADA MARRÓN GLAÇE, PROXECTO MONTENOSO, PROXECTO NEO, QUERCUS SONORA, RIDIMOAS, RÍOS CON VIDA, SACHOS Á RÚA, SALVA LA SELVA, SGO, SLG, SOBREIRAS DO ULLA, SUSTINEA, TESOUROS DE GALICIA, UNIVERSIDADE DA CORUÑA – OMA, VEGECULTURA SL, VERDEGAIA.